
1.1 Formål

Utlendingsdirektoratet tilbyr asylsøkere i Norge innkvartering og ytelser til nødvendig livsopphold inntil dette tilbudet frafaller. Asylsøkere innkvarteres i statlige asylmottak. Blant ytelsene til nødvendig livsopphold er en behovsprøvd utdeling av klær og sko. Denne avtale regulerer vare- og tjenesteleveranse i denne forbindelse.

Leverandøren får en eksklusiv rett til å levere klær og sko i henhold til denne avtale.

1.2 Vedlegg til avtalen

Bilag 1: Prisark

Bilag 2: Oppdragsgivers konkurransedokument med vedlegg

Bilag 3: Kundens tilbud og løsningsforslag

Bilag 4: Endringer og tilføyelser etter avtaleinngåelse

2. Salgsgjenstand

Enheter og krav til de varer som denne avtale skal sikre levering av, er nærmere definert i bilag 2, kravspesifikasjon. 

3. Oppstart og varighet 

Oppstart av avtalen er 2. januar 2008.

Avtalen løper over 2 år. Kjøperen har opsjon på forlengelse med 1 + 1 år. 

4. Levering
Levering skal anses å ha skjedd når materiellet er mottatt for godkjenning på det sted i Norge som UDI bestemmer, foreløpig angitt som ankomsttransitten på Tanum. Materiellet skal ved levering være ledsaget av avtalt spesifisert dokumentasjon. Leverandøren besørger vareplassering som oppgitt i konkurransedokument.

For øvrig gjelder forutsetninger som nevnt i bilag 2- bakgrunnsinformasjon- herunder også bestilling/leveringstid.

5. Godkjenning

Kjøpers godkjenningsprosess skal gjennomføres innen rimelig tid. Dersom leveransen eller deler av den finnes å lide av en vesentlig mangel, har kjøperen rett til å avvise den eller de mangelfulle deler ved å gi leverandøren skriftlig beskjed om dette innen rimelig tid. For den avviste del av leveransen anses levering ikke skjedd. Dersom leveransen er mangelfull uten at den avvises får reglene i pkt 13 anvendelse overfor den mangelfulle del av leveransen.

6. Lagerhold

Ved levering skal varene plasseres på angitt plass. Dette avtales direkte med driftsoperatør på mottaket. Emballasje skal fjernes.

Tilbyder skal til enhver tid ha varer på eget lager og kunne levere til avtalt mottak innen 1 virkedag etter avrop på avtalen. Tilbyder er selv ansvarlig for å inneha et tilstrekkelig lager av klær og sko, samt egen forsikring for dette separate lageret. 

Levering kan ikke skje tidligere enn bestemt med mindre partene blir enige om dette.

7. Forsinket levering

Leverandøren har plikt til å levere rettidig. Dersom leverandøren forstår eller har grunn til å anta at levering vil bli forsinket, skal det omgående gis skriftlig underretning til kjøperen om antatt varighet og med begrunnelse for forsinkelsen.

Ved forsinket levering som ikke skyldes kjøperen eller som ikke kan henføres under force majeure, skal kjøperen kreve inn dagmulkt (konvensjonalbot), uten dokumenta​sjon av tap ved forsinkelsen. Dagmulkten skal, med mindre annet er avtalt, utgjøre 5 - fem - prosent pr
hverdag etter avtalt leveringstid, regnet av den avtalte pris som knyt​ter seg til den del av leveransen som på grunn av forsinkelsen ikke kan tas i bruk som forutsatt. Med pris forstås i denne sammenheng grunnpris med alle avtalte tillegg og fradrag. Konvensjonalboten skal, med mindre annet er avtalt, begrenses til 25 % av prisen for den del av leveransen som ikke kan tas i bruk som forutsatt.

Dersom kjøperen har vært berettiget til maksimal dagmulkt for noen del av leveransen etter forrige avsnitt, og denne del fortsatt ikke er levert, eller misligholdet av andre grunner er vesentlig, kan kjøperen heve avtalen for den del av leveransen som ikke kan tas i bruk som forutsatt, og kreve erstatning for det lidte tap ut over maksimal dagmulkt. Denne erstatning kan dog ikke overstige 100 % av den del av prisen som knytter seg til den hevede del av leveransen. Begrensningen på 25 % gjelder ikke hvis leverandøren har gjort seg skyldig i grov uaktsomhet. Kjøper kan også heve hele avtalen ved slik forsinkelse dersom dette ikke framstår som urimelig.
8. Force Majeure

Ved force majeure skal leverandøren gjøre hva som kan gjøres for å begrense/avhjelpe virkningen av situasjonen. Leverandøren skal umiddelbart ved inntreden skriftlig underrette kjøpe​ren om den antatte varighet, samt eventuelle tiltak som vil bli satt i verk for å bøte på situasjonen. Leverandøren skal uten ugrunnet opphold dokumentere force majeure situasjonen. Leverandøren skal dessuten fortløpende informere kjøperen om hva som gjøres for å begrense skadene.

Leverandøren kan ikke på kjøperens vegne godta force majeure hos en underleverandør, med mindre kjøperen har gitt særskilt samtykke til dette.

Dersom kjøperen forstår eller har grunn til å anta at kjøperen ikke vil kunne motta materiellet til avtalt tid, skal kjøperen omgående underrette leverandøren skriftlig med begrunnelse for den oppståtte situasjon. Kjøperen plikter i så fall å erstatte leverandøren eventuelle fraktomkostninger og andre omkostninger direkte knyttet til dette forholdet.

9. Pris

Prisen fremkommer i prisark i bilag 1.

Prisen er oppgitt i NOK, er faste og inklusive merverdiavgift. Den inkluderer dessuten emballasje, toll, skatter og alle andre avgifter samt all transport etc. frem til levering har funnet sted. 

Prisen er fast de to første år av avtalen. Deretter kan prisene årlig reguleres med inntil 80% av endringen i Konsumprisindeksen, iht. basisindeksen som er indeksen pr. august 2007. Første justering foretas pr 1. januar 2010.

Valutasvingninger er leverandørens risiko. Den totale pris kjøper betaler skal ikke påvirkes av eventuelle valutasvingninger. 

10. Betaling

Kjøper plikter ikke å betale før fullstendige spesifikasjoner er mottatt.

Fakturering skjer etterskuddsvis etter uttak fra lager på det statlige mottaket.

Betaling skal skje innen 14 dager etter at både leveransen og fakturaer med spesifiserte bilag er mottatt. Faktura sendes direkte til det mottak hvor vareutleveringen finner sted Betaling innebærer ingen godkjennelse av leveransen.

For øvrig gjelder forutsetninger som nevnt i konkurransegrunnlagets vedlegg 1: Bakgrunnsinformasjon- herunder også krav til fakturering.

Dersom forfalne beløp ikke betales i rett tid, betales gjeldende morarente i henhold til «Lov om renter ved forsinket betaling mm» av 17.12.76. 

11. Forsikring

Varene skal være forsikret tilstrekkelig inntil utlevering på mottaksadresse. Leverandør skal derfor ha egen forsikring av varelageret på det statlige mottak.

12. Underleverandører

Dersom valg av underleverandør - uansett trinn - foretas etter at kontrakt er inngått skal valget skriftlig meddeles kjøperen snarest mulig. Kjøperen kan nekte å godkjenne valget dersom det godtgjøres at nektelsen har saklig grunn. Kjøperen kan også pålegge leverandøren å ikke benytte en tidligere godkjent underleverandør dersom særlige forhold gjør det rimelig. Leverandøren har uansett fullt ansvar for sine underleverandører.

13.  Leverandørens kvalitetskontroll

Leverandøren forplikter seg til å følge nærmere angitt standard for systematisk kvalitetssikring. Det avtales i de spesielle kontraktvilkår hvilke standarder som skal anvendes, som igjen henviser til kravspesifikasjonen. 

Leverandøren skal ved skriftlig melding til kjøperen bekrefte at kontroll er foretatt og at leveransen tilfredsstiller avtalte vilkår.

14. Kjøperens inspeksjon

Kjøperen har for egen regning og etter rimelig varsel rett til å inspisere og kontrollere fremdrift og fremstilling på alle trinn under kontrakten, uansett hvor produksjonen foregår. Leverandøren skal i alle underkontrakter sikre kjøperen denne rett.

Dersom en underleverandør nekter å godta kjøperens kvalitetskontroll, skal kjøperen underrettes, og kjøperens uttalelse skal foreligge før underkontrakten eventuelt inngås.

Fullmakt til å gjennomføre kvalitetskontroll i de tilfelle den ikke utføres av kjøperen selv, kan gis til Riksrevisjonen og andre offentlige myndigheter og private instanser. 

Leverandøren skal sørge for at kjøperens kontrollører får tilfredsstillende arbeidsforhold og avtalt assistanse under kvalitetskontrollen.

Hvis materiellet som fremlegges for kontroll ikke tilfredsstiller de krav og betingelser kontrakten fastsetter, kan kjøperen tilbakevise eller vrake materiellet eller deler av det. 

Kjøperens kvalitetskontroll og godkjenning fritar ikke leverandøren for de forpliktelser leverandøren har påtatt seg i henhold til kontrakten. Manglende kvalitetskontroll fra kjøperens side medfører ingen reduksjon av kjøperens rettigheter.

15. Patenter og rettigheter

Leverandøren skal holde kjøperen skadesløs for krav som følge av inngrep i patenter eller andre immaterielle rettigheter i forbindelse med fremstilling eller bruk av materiellet. 

16. Dokumentasjon

Leverandøren forplikter seg til å tilstille kjøperen avtalte tegninger, spesifikasjoner, standarder og annen underlagsdokumentasjon blant annet for artikkelidentifikasjon av de artikler som inngår i kontrakten.

Kjøperen har bare rett til å bruke den overleverte dokumentasjon i forbindelse med bruk, vedlikehold og reparasjoner av det leverte materiell, og har i den anledning rett til for egen regning å kopiere dokumentasjonen.

17.  Beskyttelse av opplysninger

Fortrolige opplysninger i forbindelse med leveranser skal beskyttes og kun gis til tredjemann når dette er nødvendig for fremstilling og kontroll. Det skal sørges for at tredjemann påtar seg tilsvarende forpliktelse. Er noen del av leveransen av en slik art at den kommer inn under lov eller forskrift som betinger hemmelighold, skal leverandøren forholde seg slik det fremgår av gjeldende regler om beskyttelse av opplysninger og leveranser.

18. Reklame

Leverandøren må innhente forhåndsgodkjennelse fra kjøperen dersom leverandøren for reklameformål eller på annen måte ønsker å gi offentligheten informasjon om kon​trakten ut over å oppgi leveransen som generell referanse. Leverandøren forplikter seg til å innta tilsvarende bestemmelse i sine underkontrakter.

19. Ansvar for feil og mangler
Leverandøren er ansvarlig for at leveransen utføres i samsvar med kontraktens tekniske spesifikasjoner og kravformuleringer. Leverandøren er forpliktet til snarest mulig og for egen regning å rette feil, bytte ut defekte deler eller på annen måte utbedre mangler slik at avtalte spesifikasjoner med videre oppfylles.

Leverandørens forpliktelse omfatter mangler herunder feil i konstruksjon, materialer eller tilvirkning i samsvar med og som viser seg i et tidsrom på 24 måneder etter kontraktens inngåelse. Den nevnte forpliktelse gjelder i 12 måneder fra materiellet er tatt i bruk (under normal drift), dog ikke ut over 24 måneder fra levering har skjedd.
Dersom leverandøren ikke innen rimelig tid foretar det nødvendige for å avhjelpe mangelen, har kjøperen rett til å heve kjøpet dersom mangelen har vesentlig betydning for avtalens oppfyllelse. Kjøper kan også heve hele avtalen ved slik mangel dersom dette ikke framstår som urimelig. Dersom avtalen ikke heves kan kjøperen enten la mangelen avhjelpe for leverandørens regning og risiko eller kreve prisavslag.

Kjøpslovens regler kommer til anvendelse i den grad ikke annet er avtalt i denne kontrakten.

20. Endringer

Hvis UDI etter at avtalen er inngått, har behov for å endre kravene til ytelsene eller andre forutsetninger for avtalen på en slik måte at ytelsenes karakter eller omfang blir annerledes enn avtalt, kan UDI be om en endringsavtale. Leverandøren plikter å etterkomme disse endringene, med mindre endringene må anses å påføre leverandøren plikter/tjenester som ligger utenfor formålet med denne avtalen.

Leverandøren kan gjøre sitt samtykke betinget av justeringer i vederlag eller tidsplaner hvis han sannsynliggjør et grunnlag for slike justeringer. Endringer i prisen skal fastsettes ut fra det generelle prisnivået i denne avtalen. Krav om justert vederlag eller tidsplan må fremsettes senest samtidig med at UDIs endringsforslag aksepteres. Ved uenighet om en endrings betydning for pris eller framdriftsplan, vises det til tvisteløsning i punkt 23. 

Dersom de foreslåtte endringene innebærer færre tjenester fra leverandøren, kan UDI kreve vederlaget nedjustert med verdien på de tjenester som faller bort. Dersom leverandøren godtgjør at han allerede har gjort investeringer i forbindelse med oppfylling av avtalens formål og han ellers ikke får disse dekket, skal disse dekkes av UDI.  Endringer i avtalen skal være skriftlige, og de må være undertegnet av personer med fullmakt til å binde hver av partene. Det skal føres et løpende register over endringer i avtalen. Dette registret utgjør bilag 1. 

Krever UDI utført et nærmere bestemt arbeid som etter leverandørens oppfatning ikke er en del av hans plikter etter avtalen, skal leverandøren innen 10 dager kreve endringsordre utstedt av UDI og så snart som mulig utarbeide overslag. Dersom leverandøren ikke har framsatt krav om endringsordre innen 10 dager etter at UDI har krevd et arbeid utført, taper han retten til å gjøre gjeldende at arbeidet er et endringsarbeid.

Denne bestemmelse omfatter også endringer innenfor tegninger, konstruksjoner, tekniske spesifikasjoner og kravformuleringer når disse er utarbeidet spesielt for kjøperen, forsendelses- og/eller emballeringsmåte, samt sted for levering. 

21. Oppsigelse

21.1 Kjøpers oppsigelsesadgang

Kjøperen kan skriftlig si opp kontrakten helt eller delvis med 4 måneders varsel. Slik oppsigelse skal begrunnes og skal fastsette opphørsdato og hva leverandøren skal foreta seg i forbindelse med oppsigelsen.

Dersom oppsigelsen ikke skyldes mislighold fra leverandørens side, skal kjøperen innen rimelig tid betale for den del av leveransen som er utført. Kjøperen skal også dekke dokumenterte direkte kostnader og tap som leverandøren er påført ved oppsigelsen. Skyldes oppsigelsen mislighold fra leverandørens side plikter ikke kjøperen å betale for annet enn mottatte leveranser i den grad disse er kontraktsmessige,

21.2 Leverandørs oppsigelsesadgang
Leverandør kan si opp avtalen ved vesentlig mislighold fra kjøpers side. Leverandør kan, dersom leveransens art eller omfang kreves endret vesentlig, si opp avtalen med 4 måneders varsel. Kjøper kan i stedet velge å frafalle krav om vesentlige endringer.

22. Dokumentrang

Dersom kontraktdokumentene inneholder bestemmelser som strider mot hverandre, skal dokumentene gjelde i denne rekkefølge:

1. Denne kontrakten

2. Kjøpers konkurransegrunnlag med spesifikasjoner

3. Leverandørens tilbud

23. Tvister

Dersom det oppstår tvister i forbindelse med kontrakten, skal saken søkes løst ved forhandlinger. Fører forhandlinger ikke frem skal saken avgjøres av de ordinære domstoler, med mindre partene blir enige om å bringe saken inn til avgjørelse ved voldgift. At en tvist er brakt inn til avgjørelse for domstol eller ved voldgift, fritar i seg selv ikke partene fra å oppfylle sine forpliktelser etter kontrakten. Norsk rett skal legges til grunn for løsning av tvister. Oslo tingrett er verneting dersom partene ikke enes om annet sted.

24.  Henvendelser

Alle skriftlige henvendelser vedrørende denne avtalen rettes til:

Hos UDI





Hos leverandøren

…………………………….



…………………………….

25.  Undertegning

Denne avtale er undertegnet i 2 -to- eksemplarer, hvorav hver part beholder 1 -ett- eksemplar.

Oslo, den 




Oslo, den 

…………………………….



  ………………………………

Shahrokh Vahabzadeh







    
    UDI






Leverandøren
1
1

